Man sterf in Boksburg-ongelukFoto: ER24 Een man is dood en ŉ ander beseer nadat hul voertuig Sondagoggend in ŉ waterkanaal in Lilianton, Boksburg, beland het. “Paramedici is omstreeks 05:00 na die toneel in Main Reefweg ontbied,” het Glen Orritt, woordvoerder van ER24, gesê. “Die voertuig het die pad verlaat, deur ŉ besigheid se grensdraad gebars en op sy dak in die kanaal beland.” ŉ Man in sy 30s het reeds aan sy beserings beswyk en is op die toneel dood verklaar. “ŉ Tweede man, ook in sy 30s, was steeds in die voertuig vasgekeer en het matige beserings opgedoen, maar was in ŉ stabiele toestand,” het Orritt bygevoeg. Reddingstoerusting is gebruik om die man uit die voertuig te sny en hy is na ŉ nabygeleë hospitaal geneem.